‘પેડમેન’ ફિલ્મના હીરો અક્ષય કુમારે એક ઇન્ટરવ્યુમાં એના એક મિત્ર ગૂગી વિશે વાત કરતાં જણાવ્યું હતું કે એક વખત રાત્રે તે સૂતો હતો અને લગભગ દોઢ વાગ્યે બાજુના રૂમમાં તેની પત્ની અને દીકરી કંઈક વાત કરતાં સંભળાયાં. એણે ધ્યાનથી સાંભળ્યું તો દીકરીને પહેલી જ વખત પિરિયડ શરૂ થઈ રહ્યા હતા અને એની માતા એ બાબતે ચિંતા વ્યક્ત કરતી હતી. એ પોતાની દીકરીને કહેતી હતી કે અત્યારે રાતનો દોઢ વાગ્યો છે અને કોઈ મેડિકલ સ્ટોરમાંથી સેનિટરી નેપ્કિન (પેડ) નહિ મળી શકે. તેં મને થોડું વહેલું જણાવ્યું હોત તો પેડની વ્યવસ્થા હું કરી શકી હોત. ગૂગીએ આ વાત સાંભળી અને એ બહાર આવ્યો. એણે કહ્યું, એમાં શી મોટી વાત છે ? ચાલ, હું તારી સાથે આવું છું આપણે બજારમાં જઈએ. રાત્રે દોઢ વાગ્યે એ બજારમાં ગયો અને મેડિકલ સ્ટોરમાંથી દીકરી માટે સેનેટરી નેપ્કિન (પેડ)ની ખરીદી કરી. આ ઘટના પછી ગૂગી અને એની દીકરી વચ્ચેનો સંબંધ મૈત્રીપૂર્ણ બની રહ્યો. દીકરી પોતાની કોઈ પણ ખાનગી વાત એના પપ્પાને સંકોચ વગર કહેવા લાગી. આપણા સમાજના કેટલા પુરુષો – કેટલા પપ્પા પોતાની દીકરી સાથે આવી સમજણ ભરેલી અને સંવેદનશીલ વાતની રજૂઆત કરી શકતા હશે?